b'\n_START_ARTICLE_\nSklandytuvas\n_START_PARAGRAPH_\nSklandytuvas \xe2\x80\x93 u\xc5\xbe or\xc4\x85 sunkesnis skraidymo aparatas, da\xc5\xbeniausiai be variklio. \xc5\xa0iuo metu labiausiai naudojamas sklandymo sporte. Aparato konstrukcija leid\xc5\xbeia pakilti ir i\xc5\xa1silaikyti ore d\xc4\x97l \xc5\xa1ilt\xc5\xb3 oro srovi\xc5\xb3 (termik\xc5\xb3) jud\xc4\x97jimo. \xc4\xae reikiam\xc4\x85 auk\xc5\xa1t\xc4\xaf sklandytuvas i\xc5\xa1keliamas sujungtas virve su specialiu l\xc4\x97ktuvu, arba specialaus keltuvo pagalba, kai kuriais atvejais gali b\xc5\xabti i\xc5\xa1keliamas tempiant automobiliu._NEWLINE_Sklandytuvai su varikliais (motorizuotas sklandytuvas) gali pakilti ir ore i\xc5\xa1silaikyti patys._NEWLINE_Priklausomai nuo aparato modelio, vietov\xc4\x97s ypatum\xc5\xb3, oro s\xc4\x85lyg\xc5\xb3 bei piloto patyrimo, sklandytuvas be variklio ore gali i\xc5\xa1b\xc5\xabti kelias ir daugiau valand\xc5\xb3. Pvz., 1938 m. gruod\xc5\xbeio 9-11 d. vokie\xc4\x8di\xc5\xb3 sklandytojai Boedecker ir Zander Ryba\xc4\x8dyje dvivie\xc4\x8diu sklandytuvu DFS Kranich pasiek\xc4\x97 pasaulio rekord\xc4\x85 \xe2\x80\x93 nenusileisdami jie skland\xc4\x97 50 val. 15 min._NEWLINE_Kelian\xc4\x8dios oro mas\xc4\x97s susidaro \xc5\xa1ylant \xc5\xbeem\xc4\x97s pavir\xc5\xa1iui, kai apa\xc4\x8dioje su\xc5\xa1il\xc4\x99s oras kyla \xc4\xaf vir\xc5\xa1\xc5\xb3, taip pat vietose kur v\xc4\x97jas susitinka su kalva, kalnu._NEWLINE_Lietuvoje sklandytuvus gamina UAB Sportin\xc4\x97 aviacija Poci\xc5\xabnuose.'